google/wiki40b huggingface dataset:
James McGill Buchanan

Bakgrunn

Han ble født som det eldste barnet til James og Lila (født Scott) Buchanan. Han var sønnesønn til John P. Buchanan, som var guvernør i Tennessee på 1890-tallet. 
Buchanan tok sin grunneksamen ved Middle Tennessee State Teachers College, som senere ble til Middle Tennessee State University, i 1940. Han tok en mastereksamen ved University of Tennessee i 1941. 
Under andre verdenskrig arbeidet han i admiral Nimitz stab i Honolulu, og det var der han traff og giftet seg med sin kone Anne. Anne, som var av norsk herkomst, arbeidet som sykepleier ved militærbasesykehus på Hawaii.

Økonom

Buchanan fikk doktorgrad fra University of Chicago i 1948 hvor han var svært påvirket av Frank H. Knight. Tittelen på doktorabeidet var Fiscal Equity in a Federal State. Det var også på universitetet ved Chicago at han for første gang leste og fant mye opplysende arbeid angående forskeren og økonomen Knut Wicksell og hans arbeider. Buchanan har i tillegg vært grunnleggeren av en ny skole med tilhold i delstaten Virginia som lærer studentene om politisk økonomi. 
Buchanans økonomiske arbeider igangsatte forskning på hvordan politikernes egeninteresse og ikke-økonomiske krefter påvirker den amerikanske regjeringens økonomiske politikk.
Buchanans mange arbeider omfatter blant annet flere omfattende tekster om offentlig økonomi, den offentlige gjelden, stemmegivning, strengere analyse av teorien om logrolling, makroøkonomi, og frihetlig teori.
I år 2001 fikk Buchanan et æresdoktorat fra Universidad Francisco Marroquín  for sine bidrag til økonomiske teorier.
Hey Mama

«Hey Mama» er den 4. sangen på albumet Elephunk av bandet Black Eyed Peas.
Sangen fikk 6.-plass som høyeste plassering på VG-lista. Sangen var på VG-lista i totalt 9 uker i 2004.
Beau Hunks

Handling

Helan (Oliver Hardy) er lykkelig forelsket i kjæresten Jeanie-Weenie (Jean Harlow), som han planlegger å gifte seg med. Hun sender ham imidlertid et brev der hun avslutter forholdet. I et forsøk på å glemme henne, verver Helan seg til Fremmedlegionen sammen med kameraten Halvan (Stan Laurel). Vel fremme oppdager de at mange av de andre soldatene også har kjærlighetssorg over Jeanie-Weenie. Halvan bestemmer seg da for at hun ikke er verdt det og ønsker å reise hjem igjen. Han og Halvan får avslag og må starte rekruttreningen. Mens de fortsatt er under trening blir Fort Arid angrepet av en gjeng banditter fra en lokal stamme. Soldatene blir beordret til å forsvare fortet. Helan og Halvan kommer bort fra de andre under en sandstorm og de to blir de første som kommer frem til fortet. Til tross for litt kløning, blir det likevel Helan og Halvan som klarer å beseire bandittene. Etterpå finner de ut at også lederen for bandittene (James W. Horne) er en av Jeanie-Weenies tidligere erobringer.
Sorex

Beskrivelse

Sorex-artene er som oftest grå til rødbrune i fargen og pelsen er kort. Artene har relativt lange, tynne haler med fint hår, og lange, spisse og svært bevegelige snuter utrustet med lange og svært følsomme værhår ytterst. Ørene er små og ofte vankelige å få øye på. De har duftkjertler på sidene av kroppen. De blir 46 til 100 mm lange, og har haler på 25-82 mm. De veier mellom 2 og 18 gram. Halen hos voksne dyr er ofte uten pels.
Øynene er små og synet er dårlig. De har imidlertid god hørsel og fantastisk god luktesans, som de benytter til å finne byttedyr med. Artene eter mest insekter, larver og makk. Noen arter bruker også ekkolokalisering.
Sorex-artene har 32 tenner. Som alle rødtannspissmus har dyra jern utfelt i emaljen på tennene, noe som gir røde tannspisser og øker slitestyrken på den delen av emaljen som farges rød. Det er ofte vanskelig å skjelne mellom artene uten å undersøke tannmønsteret.
Special Olympics Norge

Special Olympics Norge var etablert som en del av den internasjonale Special Olympics-bevegelsen for å fremme utbredelsen av idrett for mennesker med utviklingshemning.
Special Olympics Norge var registrert som en frivillig organisasjon med Paal Aamaas som styreleder og Geir Smeby som direktør. Geir Smeby sluttet i stillingen 1. oktober 2014. Stål Rune Jensen tok over stillingen, og fungerte frem til organisasjonen ble slått konkurs 14 dager senere.
Aromia

Utseende

Ganske store (gjerne 30-40 millimeter), slanke og langbeinte, blankt svarte trebukker, ofte med grønnlig metallglans, pronotum er ofte rødt. Antennene er vanligvis lengre enn kroppen. Bakbeina er særlig lange, leggene (tibiae) gjerne tydelig krumme.

Levevis

Larvene utvikler seg i ved av løvtrær.

Utbredelse

Slekten er vidt utbredt i Europa og Asia.
Godfrey Bloom

Europaparlamentsmedlem

I 2004 ble Bloom valgt som medlem av Europaparlamentet for valgdistriktet Yorkshire og Humber som representant for United Kingdom Independence Party. Bloom ble dermed den første UKIP-politikeren som ble valgt inn fra dette valgdistriktet noensinne.

Bloom om klimaendringer

Bloom er en sterk motstander av teorien om menneskeskapt global oppvarming. Rett før FNs klimakonferanse 2009 sa Bloom: «Menneskeskapt global oppvarming er ikke noe annet enn en hypotese som ikke er basert på fakta.» Han fulgte opp i Europaparlamentet med å si at «Som uavhengige forskere nå kan bekrefte blir kloden faktisk kaldere, og den har blitt kaldere siden 2002. Vi snakker om noe som ikke eksisterer», og stilte spørsmål ved om global oppvarming egentlig var et skalkeskjul for å kunne inndrive flere skatter og øke den politiske kontrollen over befolkningen.
Rett etter at klimakonferansen var avholdt talte han igjen i Europaparlamentet, og kalte hele ideen om global oppvarming for en «svindel».
Ved en senere anledning sammenlignet Bloom klimaskatter- og avgifter med den katolske kirkens avlatshandel i middelalderen.

Ein Volk, ein Reich, ein Führer

24. november 2010 ble Bloom kastet ut av Europaparlamentet etter å ha brutt ut «Ein volk, ein Reich, ein Führer» (norsk: Ett folk, ett rike, en fører) mens den tyske representanten Martin Schulz talte. Bloom sammenlignet hvordan EU brukte Euro-krisen til å øke sin egen makt med Nazi-Tyskland. Etter å ha blitt påkrevd å be Schulz om unnskyldning, kalte Bloom ham for en «udemokratisk fascist)». Han ble derfor bedt om å forlate Europaparlamentet av Europaparlamentets president, Jerzy Buzek. Bloom nektet og ble eskortert ut av sikkerhetsvaktene.
Avgjørelsen om å kaste ut Bloom vakte stor harme blant enkelte representanter, især Barry Madlener, en representant for det nederlandske Partiet for Frihet, reagerte på, fordi Schulz nylig kalt hans partikollega, Daniël van der Stoep, for «fascist» uten å blitt kastet ut.
Senere samme dag la Bloom ut følgende uttalelse på sin egen nettside: «Faren min brukte fem år av sin ungdom på å slåss mot idealene til fascisten Schulz. Jeg trenger ikke å be om unnskyldning på vegne av min far eller meg selv for å ha fortalt sannheten».
Colin Coates

Biografi

Han representerte hjemlandet i 6 påfølgende OL, med sin olympiske debut i 1968 i Grenoble, Frankrike. Coates ble med det den første skøyteløper til å klare den bragden. Etter sin aktive karriere, ble Coates landslagstrener for de australske skøyteløperne (Danny Kah og Mike Richmond). Den 6. OL-deltagelsen fikk han til ved å sette seg selv inn som reserve for Danny Kah på 10 000m i OL Calgary i 1988, og forbedret sin personlige rekord på 10 000m med ca 7 sekunder, nesten 42 år gammel.
Etter sin skøyteløperkarriere var han aktiv i fjellklatring og landeveissykling. I 1983 vant han den norske klassikeren Den Store Styrkeprøven (Trondheim-Oslo, 560 km). Da han avsluttet som den første noensinne under 15 timer. Han har også syklet verden rundt på 80 dager. 
Coates deltok i Elfstedentocht skøyter og sykling (ti ganger). Han deltok også som mannskap i Volvo Ocean Race 2001-2002. Coates bor i dag i Norge, der han jobber som snekker og deltidstrener for skøyteløpere. I 2009 fulgte han de franske deltakerne i Allround-VM i Norge. Siden da har han vært personlig trener for den franske skøyteløperen Pascal Briand i sin forberedelse til Olympiske Leker i Vancouver 2010.
Labben bru

Labben bru var ei veibru på europavei 6 som gikk over Labbdalen ved Espa i Stange kommune i Hedmark. Brua, som ble åpnet i 1970, var ei stålplatebærerbru med tre spenn, den var 141 meter lang og 9 meter bred. Veien med brua ble erstattet av ny E6 med Espatunnelen og to nye bruer over Labbdalen, som ble tatt i bruk 9. oktober 2014. Labben bru ble sprengt ned 25. august 2015.
Efika

Efika er en gruppe datamaskiner fra Genesi. EfikaPPC var basert på PowerPC, men produksjonen opphørte 10. september 2007. I august 2009 ble Efika MX lansert med ARM-arkitekturen.
Navnet Efika er esperanto og betyr «effektiv».
Sociaal-Democratische Arbeiders Partij

1893-1904

Det nye partiets program var basert på programmet til de tyske sosialdemokratene. Begge de to partiene var revolusjonære og så på det parlamentariske arbeidet kun som en måte å hjelpe arbeiderklassen før revolusjonen. Det nederlandske partiet var til å begynne med lite, men fikk mye hjelp fra det tyske søsterpartiet, både finansielt og organisatorisk. Den andre internasjonalen, som var negativt innstilt til anarkistene, anerkjente SDAP som det nederlandske arbeiderpartiet. I 1897 vant partiet sine første to seter i Tweede Kamer (andrekammeret). I løpet av denne perioden ble SDAP det største sosialistpartiet i Nederland og konkurrenten SDB ble oppløst i 1900, da dette partiet slutte seg til SDAP. Samme år fikk partiet sin egen avis, Het Volk, Dagblad voor de Arbeiderspartij ( På norsk Folket, dagblad for Arbeiderpartiet. 
I 1901 gjorde partiet et godt valg og tredoblet sin representasjon i andrekammeret til seks seter. Etter valgseieren begynte partiets makt i den sosialistiske pillaren  å øke.

1903-1919

Årene som fulgte ble preget av interne stridigheter mellom marxister og mer moderate revisjonister. Revisjonistene kom etter hvert seirende ut av stridighetene, men dette førte til en av de første større splittelsene innen den europeiske arbeiderbevegelsen, med dannelsen av det ortodokst marxistiske Sociaal-Democratische Partij (SDP). 
I 1913 mer enn doblet SDAP sin representasjon i andrekammeret til 15 og ble tilbudt å delta i regjeringen sammen med de liberale. Partiet takket imidlertid nei til dette, da det ikke var aktuelt med nedrustning, som var en viktig kampsak for partiet. De liberale dannet derfor en mindretallsregjering, som lovte å realisere krav fra sosialistene, som universell stemmerett, offentlig pensjon og åtte timers arbeidsdag. Etter kommunevalget samme år bestemte imidlertid partiet seg for likevel å gå inn i regjeringen. 
Etter at første verdenskrig brøt ut, gikk SDAP bort fra kravet om nedrustning og var for væpnet nøytralitet, i likhet med de andre partiene. Under krigen blokkerte de allierte nederlandske havner og det brøt ut opprør i de større byene på grunn av matmangel. SDAP støttet regjeringens tiltak mot opprørerne, noe som førte til at mange av deres støttespillere gikk over til å støtte SDP. 
I 1919 ble mange av SDAPs krav, som universell stemmerett, åtte timers arbeidsdag og offentlig pensjon, gjennomført.
Voodoo Linux

Voodoo Linux er en tidligere kommersiell Linuxdistribusjon som var basert på Red Hat Enterprise Linux, og som rettet seg mot næringslivet. Distribusjonen benyttet installasjonsprogrammet Anaconda og filsystemet ext3.
Distribusjonen benyttet skrivebordsmiljøene KDE, og støttet datamaskinarkitekturen 32-biter x86.
Voodoo Linux hadde en egen utviklet API som gjorde det mulig for brukerne å sømløst bruke programmer som var skrevet for Microsoft Windows.
Versjon 1.2 ble lansert 1. september 2002. Siste versjon var 2.0 fra 26. februar 2003.
Arthur Omres filmografi

Arthur Omres filmografi. Listen omfatter filmatiseringer av Arthur Omres verk både for kino og fjernsyn. Pål Sletaune holder på med en nyinnspilling av Smuglere.
Actors Studio

Historie

Actors Studio ble grunnlagt 5. oktober 1947 av Elia Kazan, Cheryl Crawford og Robert Lewis. Organisasjonen er best kjent for sitt arbeid i å videreutvikle og lære bort skuespillermetoden method acting. Denne tilnærmelsen til skuespill ble opprinnelig utviklet av Group Theatre i New York i 1930-årene, basert på det banebrytende arbeidet til Konstantin Stanislavskij. 
Actors Studio ble verdenskjent med Lee Strasberg i sjefsstolen, som overtok styringen i 1951 før han døde i 1982. 
Medlemmene møttes i begynnelsen på Princess Theatre, men i 1955 flyttet de til sitt nåværende tilholdssted, den tidligere presbyterianske kirken Seventh Associate Presbyterian Church. I tillegg til gruppen i New York, finnes det også en Actors Studio West i Hollywood.

Ledelse

Ellen Burstyn, Harvey Keitel og Al Pacino er presidenter i Actors Studio. Mark Rydell og Martin Landau er kunstneriske ledere for gruppen i Hollywood.

The Actors Studio Drama School

Fra september 1994 til mai 2005 samarbeidet Actors Studio med universitetet The New School om utdanningen av masterstudenter gjennom Actors Studio Drama School (ASDS). Etter flere måneder med forhandlinger, bestemte New School-presidenten Bob Kerrey seg i 2005 for å ikke fornye kontrakten med Actors Studio. Avgjørelsen ble møtt med kritikk fra flere tidligere studenter på universitetet.
Siden høsten 2006 har Actors Studio tilbudt en treårig MFA-grad i samarbeid med Pace University.

Inside the Actors Studio

TV-programmet Inside the Actors Studio, som sendes på Bravo og ledes av James Lipton, dekan på Actors Studio Drama School, inneholder dyptgående intervjuer med skuespillere, regissører, manusforfattere og andre kunstere. Flere av gjestene har bakgrunn fra Actors Studio. Disse programmene blir tatt opp med ASDS-studenter som publikum og fungerer som et seminar for dem.
Crossdressing

Crossdressing innebærer å kle og oppfører seg etter kjønnsuttrykk som tradisjonelt forbindes med et annet sosialt kjønn. 
Crossdressing er noe som gjøres uavhengig av ens egen kjønnsidentitet, men er oftest assosiert med paraplybegrepet transperson.
Crossdressing har vært vanlig i teaterhistorien, siden kvinner i noen historiske perioder, slik som deler av antikken og Storbritannia frem til 1660, var avskåret fra å stå på teaterscener. Et eksempel på en moderne opptreden der crossdressing er hovedattraksjonen er dragshow. Crossdressing har blitt mer akseptert over tid.
Force Troops Command

Force Troops Command (FTC) er en kommando i British Army med ansvar for å stille ulike logistikk- og kampstøtteressurser tilgjengelig i fred, krise og krig. FTC disponerer ni brigader som består av personell med bredt sammensatt fagkunnskap innen blant annet intendantur, tren, sanitet, samband, ingeniørvirksomhet, artilleri og oppklaring.
Kommandoen ble dannet i september 2013 og oppnådde full virksomhet 1. april 2014. Tidligere var styrkene underlagt forbandet Headquarters Theatre Troops.
Olive

Etymologi

Olive er dannet av engelske olive, «oliven», som igjen har opprinnelse i latinske oliva.
Home of the Brave, Land of the Free

Home of the Brave, Land of the Free er en norsk dokumentarfilm fra 2003, regissert av John Sullivan og Gard Andreassen.
Filmen er innspilt i februar 2003 og viser hvordan amerikanske spesialstyrker opererer i krigen i Afghanistan.
Filmen vant en Amandapris for beste dokumentarfilm i 2004.
Yr

Yr er lett, rolig nedbør. Dråpestørrelsen er lavere enn hos regn, med en gjennomsnittsdiameter på 0,5 mm. Yr kan være forårsaket av lavtliggende haugskyer, men forbindes gjerne med tåkeskyer.
Underkjølt regn er underkjølte dråper som lander på overflater med temperaturer under frysepunktet og raskt fryser til is.
Adsorpsjon

Adsorpsjon er en prosess som opptrer ved at en gass eller væske bindes til overflaten av et fast stoff eller væske (adsorbenten) og danner en molekylær eller atomær film (adsorbatet). Adsorpsjon er et viktig felt innen overflatekjemi, og prosessen er forskjellig fra absorpsjon der er stoff diffunderer inn i et annet stoff (bulkfase). Disse to prosessene kalles samlet sorpsjon.
Adsorpsjon er til stede i de fleste naturlige fysiske, biologiske og kjemiske systemer og er i utstrakt bruk i industrielle løsninger med eksempler som aktivt kull, vannrensing og enkelte katalysatorer. Adsorpsjon ligner på overflatespenning og er en konsekvens av overflateenergi. Inne i bulkfasen er alle bindingene fylt (ioniske, kovalente eller metallisk/krystallinske), men på overflaten er det frie bindinger fordi atomene ikke er fullt omgitt av naboatomer. Det er derfor energimessig gunstig å danne bindinger med andre tilgjengelige atomer.
Jianghan

Jianghan (kinesisk: 江汉区; pinyin: Jiānghàn Qū) er et bydistrikt i den subprovinsielle by Wuhan i provinsen Hebei i Folkerepublikken Kina. Det dekker en del av det bymessige område som før var i byen Hankou – én av de tre byene som ble sammenslått i 1953 for å danne den nye storbyen Wuhan.
Jianghan har et areal på 33 km² og teller 460 000 innbyggere.
Vektløfting under samveldelekene 1994

Vektløfting under de britiske samveldeleker 1994. Vektløfting var en av flere sporter under de femtende samveldelekene som ble arrangert i Victoria i Canada i perioden 18. til 28. august 1994. Det var tolvte som vektløfting var med på programmet i Samveldelekene. I lekene i 1994 ble det konkurrert i ti vektklasser i vektløfting, kun for menn. Det ble utdelt tre sett medaljer i hver vektklasse; rykk, støt og sammenlagt. Australia ble beste nasjon med fjorten gullmedaljer foran Nigeria med seks.
Operation Musketeer

Operation Musketeer var en serie på 15 amerikanske prøvesprengninger utført ved Nevada Test Site i 1986 og 1987. Denne operasjonen var etterfølgeren til Operation Charioteer, og forgjengeren til Operation Touchstone.
Man with a Plan

Handling

En far (LeBlanc) innser at det å være foreldre er vanskeligere enn han trodde, etter at hans kone (Liza Snyder) begynner å jobbe igjen og han blir værende hjemme for å ta seg av barna.
Rindal Idrettslag

Rindal Idrettslag er et idrettslag i Rindal på Nordmøre og tilhører Sør-Trøndelag idrettskrets. Laget ble etablert etter en sammenslåing i 2013 mellom klubbene Rindals-Troll, Idrettslaget Rindøl og Rindal Fotballklubb. Laget overtok organisasjonsnummer og stiftelsesdato fra det eldste laget, Idrettslaget Rindøl, som var 11. februar 1906.
Hovedaktivitetene til klubben er: fotball, langrenn, håndball, trim og friidrett. Spesielt innen friidrett har klubben hevdet seg bra, og klubbens elitelag vant bl.a. St. Olavsloppet i 2009 og 2013.

Idrettslaget Rindøl

Idrettslaget Rindøl (IL Rindøl) ble stiftet som Idrottslaget Nansen 11. februar 1906. I 1946 skiftet laget navn til Øvre Rindal Idrottslag og i 1948 til Idrottslaget Rindøl. Hovedaktivitetene var ski og fotball, i tillegg til litt barneidrett og aerobic m.m. Den mest meritterte skiløperen i laget var Thorvald Heggem som vant kongepokalen i Gråkallrennet i 1929. Han vant også kongepokalen i 1933 og 1937, men da representerte han Orkanger IF.

IK Rindals-Troll

Idrettsklubben Rindals-Troll (stiftet 1919) var et idrettslag med base på Rindal sentrum. Klubben omfavnet sentrum med omegn. IK Rindals-Troll ble dannet etter at de to klubbene Sportsklubben Troll (SK Troll) og Rindal IL slo seg sammen i 1987.
Innen ski hevdet SK Troll seg bra, og hentet hjem medaljer fra både nasjonale og internasjonale konkurranser. Blant de mest kjente skiløperne som representerte SK Troll var Sigurd Røen, John Røen, Edvin Landsem og Magnar Ingebrigtsli.
Troll hadde to spillere på det norske A-landslaget for kvinner: Eli Landsem (1980–1985) og Marit Bjørkli (1982–1983). Eli Landsem ble også senere landslagstrener kvinnelandslaget.

Rindal Idrettslag (1932–1987)

Idrettslaget Gnist ble startet 11. juni 1932 og skiftet navn til Rindal Idrettslag i 1948. Laget drev med ski, fotball, friidrett og håndball. I 1987 ble laget slått sammen med Sportsklubben Troll til IK Rindals-Troll.

Rindal Fotballklubb

Rindal Fotballklubb startet som et samarbeid om felles lag for aldersbestemte lag mellom IL Rindøl og IK Rindals-Troll i 1999. Rindal Fotballklubb ble offisielt stiftet 9. desember 2006.
Saint-Paul (Réunion)

Geografi

Saint-Paul ligger på vestkysten av Réunion. Kommunen grenser mot Cilaos, Port, La Possession og Trois-Bassins.
Saupstad skistadion

Saupstad skistadion er et skistadion omtrent ei mil sør for Trondheim. Trondhjems Skiskyttere og Heimdal ski har sin hjemmearena der. Forøvrig er det et flott utgangspunkt for turer på ski, sykkel eller bare gåturer i hele Bymarka.
Det er en skytebane med 30 skiver beregnet for skiskyting. En rulleskiløype på 2,5 km, akebakke og et langrennsstadion. Lysløypenettet strekker seg forbi Granåsen og til Nilsbyen. En fotballbane med grus er der også. Det er ikke smøringsbod der.
Latens

I pakkesvitsjede nettverk

I pakkesvitsjede nettverk som internett anvendes latens som regel om den tiden det tar fra en pakke sendes til en får automatisk svar (Round-trip time). Dette måles vanligvis i millisekunder. Slik latens kan måles med programmet ping. Typisk er latensen et par millisekunder i lokale nettverk, et par titalls millisekunder mellom datamaskiner i samme land, og et par hundretalls millisekunder mellom datamaskiner i forskjellige verdensdeler.

Fiberoptiske kabler

Fiberoptiske kabler har svært lav latens, siden signaler overføres med lysfart. Brytningsindeksen til fiberoptiske kabler er omtrent 1.5 (3/2), som betyr at lysfarten i fiberoptiske kabler er omtrent 2/3 av lysfarten i vakuum. Siden lysfarten i vakuum er omtrent 300 km/ms, er lysfarten i fiberoptiske kabler omtrent 200 km/ms. For en distanse på 6000 km (et lavt anslag for kabellengden mellom London og New York), er dermed den teoretiske minimumslatensen (Round-trip time) lik 6000 km / 200 km/ms · 2 = 60 ms.

Satellittkommunikasjon

Kommunikasjonssatellitter befinner seg i gjennomsnitt omtrent 36 000 km over havoverflaten i geostasjonær eller geosynkron bane, som innebærer at signaler må reise 72 000 km mellom sender og mottaker. Dette innebærer en minste tur-retur tid på omtrent 72000 km / 300 km/ms · 2 = 480 ms. Dette innebærer imidlertid at både sender og mottaker befinner seg rett under satellitten. Som regel er derfor avstanden signalene må reise enda lengre, og i praksis kommer i tillegg latens forbundet med nettverk på begge sider av satellittkommunikasjonspunktene. Praktisk tur-retur tid på over 1 s er ikke uvanlig.
Ring of Honor

Ring of Honor (ROH) er et uavhengig wrestling-forbund i USA. Det ble stiftet i 2002 av Rob Feinstein, men eies nå av Cary Silkin. ROH holder et par show i måneden; de har også noen faste show i året som er Anniversary Show(s), Death Before Dishonor, Survival of the Fittest, Glory by Honour og Final Battle.
ROH tar opp alle showene sine og gir dem ut på DVD via sin hjemmeside. Detta har ført til at ROHs popularitet sakte, men sikkert har vokst i USA og resten av verden.
Landslaget for offentlige pensjonister

Landslaget for offentlige pensjonister (LOP) er et norsk partinøytralt landsomfattende lag som gjennom drøftinger med myndighetene, offentlighetsarbeid og direkte dialog med sine medlemmer søker å ivareta alle pensjonisters interesser.
Foreningsbladet VI I LOP utkommer fire ganger i året.